《次韵杨立之见别》
宋代·苏颂

梁苑昔倾盖，膺门尝赠鞭。
几回留客舍，四纪度星躔。
染翰频穿砚，翻书屡绝编。
文章传累世，功业慕当年。
怀宝思求售，趋时辄遘邅。
宋忠徒问卜，孟子本知天。
得丧时难必，穷通命使然。
半生淹贡部，晚节困乘田。
事监才非称，歊喧性未便。
畏途嗟坎壈，野思忆潺湲。
解绂无终竞，同袍每共怜。
老来心更逸，归去乐应全。
凤融翔千仞，鲵蟠入九渊。
旧交尤惜别，后学欲钻坚。
湖峤新营第，河滨促放船。
一经勤教子，三径往邻贤。
顾我今耆艾，投间竚冶甄。
何时江海上，拂榻重相延。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。